ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Ιουνίου 1994 περί καθορισμού προϋποθέσεων για τις εισαγωγές από τρίτες χώρες οστών και προϊόντων οστών, κεράτων και προϊόντων κεράτων και οπλών και προϊόντων οπλών, εκτός από τα άλευρά τους, για περαιτέρω επεξεργασία, τα οποία δεν προορίζονται για ανθρώπινη ή ζωική κατανάλωση (Κείμενο που παρουσιάζει ενδιαφέρον για τον ΕΟΧ) (94/446/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/118/ΕΟΚ του Συμβουλίου της 17ης Δεκεμβρίου 1992 για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους πραναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (1), και ιδίως το άρθρο 10 παράγραφος 2 στοιχεία α) και γ),

Εκτιμώντας:

ότι, βάσει του παραρτήματος Ι κεφάλαιο 5 της προαφερθείσας οδηγίας, καθορίζονται οι προϋποθέσεις για τις εισαγωγές οστών και προϊόντων οστών, κεράτων και προϊόντων κεράτων και οπλών και προϊόντων οπλών, εκτός από τα άλευρά τους, τα οποία δεν προορίζονται για ανθρώπινη ή ζωική κατανάλωση-

ότι για λόγους εμπορίας τα προϊόντα αυτά πρέπει να συνοδεύονται από εμπορικό έγγραφο-

ότι, για να καταστεί δυνατή η διεξαγωγή ελέγχων των εισαγωγών των προαναφερθέντων προϊόντων, παρόμοιο έγγραφο πρέπει να συνοδεύει τέτοιες εισαγωγές, το οποίο δεικνύει, μεταξύ άλλων πληροφοριών, τη φύση του προϊόντος-

ότι, λαμβανομένης υπόψη της ιδιαιτερότητας της φύσης των προϊόντων, πρέπει να καθοριστούν ειδικοί όροι ελέγχου για να διασφαλίζεται ότι δεν διοχετεύονται για άμεση χρήση σε ανθρώπινες ή ζωικές τροφές, συμπεριλαμβανομένης δήλωσης εκ μέρους του εισαγωγέα και ειδικών όρων μεταφοράς-

ότι, λαμβάνοντας υπόψη ότι θεσπίζεται νέο καθεστώς πιστοποίησης, θα πρέπει να προβλεφθεί χρονική περίοδος για την εφαρμογή του-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη επιτρέπουν αποκλειστικά την εισαγωγή οστών και προϊόντων οστών (με εξαίρεση το οστεάλευρο), κεράτων και προϊόντων κεράτων (με εξαίρεση το κερατάλευρο) και οπλών και προϊόντων οπλών (με εξαίρεση το οπλάλευρο), για περαιτέρω επεξεργασία, τα οποία όμως δεν προορίζονται για άμεση χρήση σε ανθρώπινες ή ζωικές τροφές, εφόσον:

- τα εμπορικά έγγραφα που συνοδεύουν την αποστολή περιλαμβάνουν τις πληροφορίες που καθορίζονται στο παράρτημα Α και

- η αποστολή συνοδεύεται από τη δήλωση του εισαγωγέα, όπως αυτή καθορίζεται στο παράρτημα Β, η οποία πρέπει να καταρτίζεται σε μια τουλάχιστον επίσημη γλώσσα του κράτους μέλους μέσω του οποίου η αποστολή εισέρχεται για πρώτη φορά στην Κοινότητα και τουλάχιστον σε μία επίσημη γλώσσα του κράτους μέλους προορισμού.

Άρθρο 2

Ο επίσημος κτηνίατρος του σημείου συνοριακής επιθεώρησης στο πρώτο σημείο εισόδου στην Κοινότητα πρέπει να προσυπογράψει τη δήλωση του εισαγωγέα και να τη σφραγίσει με την επίσημη σφραγίδα του σημείου συνοριακής επιθεώρησης.

Η σφραγισμένη δήλωση πρέπει να συνοδεύει την αποστολή έως τη μονάδα επεξεργασίας, η οποία πρέπει να διευκρινίζει στη δήλωση και πρέπει να φυλάσσεται για περίοδο τουλάχιστον ενός έτους.

Άρθρο 3

Μετά την εισαγωγή πρέπει να πληρούνται οι ακόλουθοι τουλάχιστον όροι:

α) σε περίπτωση αποστολής στο έδαφος της Κοινότητας, το υλικό πρέπει να βρίσκεται εντός σφραγισμένων εμπορευματοκιβωτίων ή φορτηγών ή χύδην εντός πλοίου. Σε περίπτωση που μεταφέρονται σε εμπορευματοκιβώτια και εν πάση περιπτώσει τα συνοδευτικά έγγραφα πρέπει να είναι σαφώς σημανθέντα: "δεν προορίζονται για ανθρώπινες ή ζωικές τροφές". Τα εμπορευματοκιβώτια και τα συνοδευτικά έγγραφα πρέπει να φέρουν την επωνυμία και τη διεύθυνση της μονάδας επεξεργασίας-

β) το υλικό πρέπει να μεταφέρεται άμεσα από το σημείο άφιξης στο κοινοτικό έδαφος, σε εμπορευματοκιβώτια ή μέσα μεταφοράς τα οποία είναι σφραγισμένα, στη μονάδα επεξεργασίας-

γ) κατά την άφιξη στο έδαφος της Κοινότητας και πριν από την αποστολή του υλικού στη μονάδα επεξεργασίας, πρέπει να πραγματοποιείται κοινοποίηση της πρόθεσης αποστολής, το συντομότερο δυνατόν, στον τοπικό επίσημο κτηνίατρο ή στην αρμόδια αρχή μέσω μηνύματος ΑΝΙΜΟ ή, εάν αυτό είναι δυνατόν, με τηλετύπημα ή τηλεομοιοτυπία-

δ) πρέπει να τηρούνται αρχεία σχετικά με την ποσότητα και τη φύση του υλικού, κατά την παρασκευή, έτσι ώστε να διασφαλίζεται ότι το υλικό χρησιμοποιήθηκε πράγματι για το σκοπό που προοριζόταν.

Άρθρο 4

Η παρούσα απόφαση εφαρμόζεται από την 1η Ιουλίου 1994.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 14 Ιουνίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 62 της 15. 3. 1993, σ. 49.

ΠΑΡΑΡΤΗΜΑ Α

(1) Ενδεχομένως διαγράφεται.

ΠΑΡΑΡΤΗΜΑ Β

Δήλωση του εισαγωγέα οστών και προϊόντων οστών, κεράτων και προϊόντων κεράτων και οπλών και προϊόντων οπλών, εκτός από τα άλευρα των προϊόντων αυτών, με σκοπό την εισαγωγή των προϊόντων αυτών στην Κοινότητα